Palosaaren Urheiluseura

Palosaaren Urheiluseura (lyh. PUS, ) on Vaasassa Palosaaren kaupunginosassa toimiva urheilun yleisseura. Seuran lajeihin kuuluvat jalkapallo, jumppa, lentopallo, voimailu ja yleisurheilu. Seura perustettiin 7. huhtikuuta 1902. Seuran toiminta lakkautettiin 1930-luvulla osana työväenurheilujärjestöjen toiminnan lakkauttamista. Toiminta palautettiin 27. heinäkuuta 1945.

 Historia 

Palosaaren urheilutoiminta 1800-luvun loppupuolella keskittyi Vaasan Puuvilla Oy:n työntekijöiden liikunta- ja urheilutoimintaan. Puuvillatehtaan työntekijöillä oli hyvät mahdollisuudet poikkeuksellisen edistyksellisen työsuhde politiikan vuoksi. Liikuntaa- ja urheilutoimintaa alettiin harjoittamaan tehtaan puitteissa harrastusmuotoisena toimintana. Puuvillatehdas kustansi työntekijöilleen retkiä ja kilpailuja ja näihin tarjoilut ja palkinnot. Toiminta alkoi kasvamaan eri liikuntamuotojen lisääntyessä ja yhä enemmän tiloja luovutettiin työläisten käyttöön. Toiminnan kasvaessa lajeja harrastavat työntekijät totesivat, että toiminnan olisi organisoitava yhtenäisemmäksi perustamalla oma urheiluseura. Tehtaan työntekijät kokoontuivat 7. huhtikuuta 1902 varastonhoitaja Viktor Blomqvistin puheenjohdolla perustamaan alueelle urheiluseuraa. Seura nimettiin toimialueensa mukaan Palosaaren Urheiluseura – Brändö Idrottssällskap. Seura koostui suurimmaksi osaa puuvillatehtaan työntekijöistä, mutta myös ulkopuoliset saivat osallistua toimintaan. Puuvillatehtaan johto suhtautui myönteisesti seuran perustamiselle ja lahjoitti seuralle kaksi 8-airoista kilpavenettä soutua varten, joka oli tuohon aikaan suosittu laji seurassa.

Palosaaren Urheiluseuran aatteet rakentuivat työväenliikkeen näkemysten pohjalle, joka johtui suuresta työläispohjaisesta jäsenkunnasta. Porvari- ja työläisurheiluseurojen välille alkoi muodostua hankaluuksia vuona 1912. Suomen sisällissodan jälkiselvittelyissä marraskuussa 1918 SVUL:n keskushallinto erotti liitosta ne seurat ja yksityishenkilöt, jotka osallistuivat sisällissotaan työläisten puolella. Palosaaren Urheiluseura kuului näihin seuroihina ja täten menetti jäsenyytensä. Seurojen erotusten vuoksi työläisseurat perustivat uuden keskusjärjestön TUL:n. Palosaaren Urheiluseura liittyi TUL:ään 20. maaliskuuta 1919.

Sisällissodan jälkeiset työväenjärjestöjen toiminnan rajaamiset kärjistyivät 1930-luvulla Lapuan liikkeen toimiin. Palosaaren Urheiluseuran lakkautettiin, Suomen oikeuslaitoksen lakkautettua merkittävän osan poliittisten-, ammatillisten- ja työväenurheilujärjestöjen toiminnasta. Lakkauttamisen yhteydessä Suomen valtio takavarikoi seuran omaisuuden. Omaisuus myytiin eteenpäin huutokaupassa ja arkistot siirrettiin poliisiviranomaisille, jonka toimesta arkistot hävitettiin. Seuran uudeeen perustaminen kiellettiin. Seuran jalkapalloilijat saivat oikeuden perustaa jalkapalloseuran Palloliiton alaisuuteen. Seuran nimeksi valikoitiin Vaasan Pallo-Veikot. Seuran toimintaa alettiin herättelemään vuonna 1945 ja 27. heinäkuuta 1945 toiminnan jatkamisesta tehtiin päätös.

Palosaaren Urheiluseuran toiminta lähti nousuun 70-luvulla hiljaisen jakson jälkeen. Harrastettaviksi lajeiksi valittiin lentopallo, pöytätennis, yleisurheilu, nyrkkeily ja painonnosto. 80-luvulla näistä lajeista tärkeimmiksi nousivat lentopallo ja yleisurheilu, nyrkkeilyn ja painonnoston hiipuessa harrastajien ja ohjaajien puutteen vuoksi. Pöytätennis poistui Palosaaren Urheiluseuran valikoimasta Vaasan Työväen Moottoriseuran otettua sen lajivalikoimaansa. Vuonna 1980 Onkilahden ympärijuoksukilpailu perustettiin ensimmäisen kerran yhdessä Vaasan Työväen Moottoriseuran kanssa. Ympärijuoksuja järjestettiin 90-luvun puoliväliin asti. Lopetuksen syynä oli vähäinen osallistujamäärä. Myös muita yhteistyötapahtumia järjestettiin. Vuonna 2001 Palosaaren Urheiluseura oli mukana järjestämässä yleisurheilun Euroopan cupin 1-divisioonaa Vaasan Toverien, Vaasan Vasaman ja Vasa Idrottssällskapin kanssa.

 Lajit 
 Jalkapallo 

Palosaari oli ensimmäinen alue Vaasassa, jossa jalkapalloa pelattiin. Tämä johtuu puuvillatehtaan englantilaissyntyisistä ja siellä opiskelleista työntekijöistä, jotka toivat jalkapallon Vaasaan. Emanuel Cooper järjesti ensimmäisen jalkapallo-ottelun Vaasassa vuonna 1896, joka pelattiin Hietalahden huvilan edustalla. Vuodesta 1907 lähtien Vaasassa järjestettiin jalkapalloturnajaiset, joihin Palosaaren Urheiluseura osallistui Palosaaren edustajana. Palosaaren Urheiluseura oli Palosaaren suurin jalkapallojoukkue vuoteen 1931 asti, kunnes Palosaaren Urheiluseuran toiminta lakkautettiin.

Jalkapallojoukkue koostui enimmäkseen puuvillatehtaan työntekijöistä. Seuralla oli kuitenkin vahvaa junioritoimintaa. Palosaaren eri alueille perustettiin omia poikajoukkueita. Puuvillatehtaan alueella toimivat Riento ja Reipas, Onkilahdella Tynnyrimäen porukka ja saippuatehtaalla Lehtisen ja Korpelan joukkueet.

Palosaaren Urheiluseuran lakkauttamisen jälkeen jalkapalloa harrastaneet jäsenet päättivät perustaa Palosaarelle palloilun erikoisseuran. Noin kolmekymmentä palloilijaa kokoontui puuvillatehtaan entiseen lukusaliin 29. lokakuuta 1931, jossa he perustivat Vaasan Pallo-Veikot. Kokouksessa päätettiin myös, että seura liittyisi Palloliiton jäseneksi.

Vuonna 2013 Palosaaren Urheiluseura palautti jalkapallon lajivalikoimaansa aloittaen kutosesta. Joukkue nousi vuodeksi 2014 vitoseen ja 2016 neloseen, mutta putosi seuraavaksi vuodeksi takaisin vitoseen. Joukkueella ei ole ollut kauden 2017 jälkeen toimintaa. Seura silti harjoittaa jalkapallossa junioritoimintaa, järjestäen harjoituksia ja turnauksia.

 Lentopallo 

Palosaaren Urheiluseura osallistui Suomen Lentopalloliiton sarjoihin 80-luvulla. Palosaaren Urheiluseura pelasi tuolloin 5-sarjaa. Naisten lentopallo tuli mukaan toimintaan vuonna 1986. Joukkueen runko muodostui Vaasan Tovereiden pelaajista, jotka olivat pelanneet mestaruussarjassa 70-luvulla. Ensimmäisellä kaudella joukkue nousi 4-sarjsta 3-sarjaan vuonna 1987. Joukkue pelasi yhden kauden 3-sarjassa, mutta naisten toiminta jouduttiin lopettamaan pelaajien muutettua pois Vaasasta kesällä 1988. Palosaaren Urheiluseura aloitti juniortoiminnan lentopallossa vuonna 1987 poikien ja tyttöjen puolella. Seuraavana vuonna juniorijoukkueet alkoivat jo menestyä, kun D-pojat saivat pronssia piirin mestaruuskilpailussa ja B-pojat sijottuivat kahdeksanneksi TUL:n mestaruuskisoissa. Kyseinen joukkue muodosti myöhemmin Palosaaren Urheiluseuran edustusjoukkueen, joka nosti itsensä 4-sarjaan vuonna 1996. Palosaaren Urheiluseuran juniortoiminta loppui 90-luvulla. Pelaajien muuttaessa töiden ja opiskelun perässä muille paikkakunnille, joukkueen rakentamisesta tuli vaikeampaa lentopallotoiminta päättyi vuonna 2001.

Harrastelentopalloa Palosaaren Urheiluseuralla on ollut 80-luvusta asti. Edustusjoukkueiden ja juniortoiminnan hiipuessa harrastetoiminta on pysynyt aktiivisena.

 Salibandy 

Salibandyä on pelattu Palosaaren urheiluseurassa jo ennenkuin siitä muodostui virallinen kilpailulaji Suomeen. Työväenlehti Kansan Ääni lahjoitti seuran ensimmäiset salibandymailat vuonna 1988. 80-luvun lopulla ja 90-luvun alulla lajia pidettiin harrastusmuotoisena ja usein se toimi muiden lajien "kuntolajina". 90-luvun puolivälissä salibandystä alettiin kehittämään kilpailullisempaan suuntaan. Vuonna 1999 Palosaaren Urheiluseuran salibandyjoukkue osallistui ensimmäistä kertaa Tennis Centerin ranking-sarjaan. Naisten joukkue osallistui samaiseen sarjaan kaksi vuotta myöhemmin vuonna 2001.

 Lähteet 

 Aiheesta muualla 
Seuran kotisivut

Luokka:Suomalaiset urheilun yleisseurat
Luokka:Vaasalaiset urheiluseurat
Luokka:Vuonna 1902 perustetut urheiluseurat
Luokka:Suomen Työväen Urheiluliiton jäsenseurat